**Относно: Изменение и допълнение в Наредбата за определяне размера на местните данъци на територията на община Елена**

**УВАЖАЕМИ ДАМИ И ГОСПОДА,**

С предоставянето на общините на правото да определят размерите на местните данъци се продължава процеса на финансовата децентрализацията и се укрепва местното самоуправление, тъй като най-голямо значение за развитието на процеса е засилването на финансовата самостоятелност и автономност на общините. Така дадените правомощия позволяват на общините да направят сериозни стъпки за преодоляване на трудностите при финансирането на разходите по общинските бюджети.

Данъкът върху недвижимите имоти е вид местен данък. Съгласно разпоредбата на чл. 22 от Закона за местни данъци и такси, общинският съвет определя с наредба размера на данъка в граници **от 0,1 до 4,5 на хиляда** върху данъчната оценка на недвижимия имот.

Размерът на данъка върху недвижимите имоти за разположените такива на територията на Община Елена към настоящия момент е  **1.2 на хиляда** върху данъчната оценка на жилищните недвижими имоти и **1.8 на хиляда** върху данъчната оценка на нежилищните имоти. Същият не е променян от 2009 г.

На следващо място със Закона за допълнение на Закона за местните данъци и такси (Обн., ДВ, бр. 32 от 22.04.2016 г., в сила от 01.01.2017 г.) беше създаден нов раздел „Данък върху таксиметров превоз на пътници”, като размерът на данъка следва да се определи от Общинския съвет. С посочените разпоредби се предвижда, че данъкът се дължи от лицата, извършващи таксиметров превоз на пътници, притежаващи удостоверение за регистрация, издадено от изпълнителния директор на Изпълнителна агенция „Автомобилна администрация”, и разрешение за извършване на таксиметров превоз на пътници, издадено от кмета на съответната община по Закона за автомобилните превози за всеки отделен автомобил. Нормите уреждащи данъка върху таксиметров превоз на пътници, влизат в сила от 01.01.2017 г. Съгласно чл. 61ф от Закона за местните данъци и такси общинският съвет определя размер на данъка върху таксиметров превоз на пътници за съответната година в граници от 300 лв. до 1000 лв. в срок до 31 октомври на предходната година.

В съответствие с § 3, ал. 2 от Преходните и Заключителни разпоредби към Закона за допълнение на Закона за местните данъци и такси за 2017 г. общинският съвет определя размера на данъка върху таксиметровите превози по глава втора, раздел VIII до 30 септември 2016 г.

**Мотиви за предлаганите изменения и допълнения и цели, които се поставят:**

**I.**  Предлаганото увеличение в размера на данъка върху недвижимите имоти на **1.8 на хиляда** **върху данъчната оценка на жилищните имоти и** **2.4 на хиляда върху данъчната оценка на нежилищните имоти** ще разшири базата за формиране на собствени приходи за Община Елена, които са естествена основа за развитие на местните дейности, благоустройство и инфраструктурни проекти.

При условие, че не се приемат направените предложения за изменение в размера на  данъка върху недвижимите имоти ще се запази тежестта на облагане от 2016 г., което може да доведе до недостиг на собствени приходи в бюджета на Община Елена за 2017 г. и необвързаност с разходната му част.

В Приложение 1 към настоящото предложение предоставям на Вашето внимание конкретни данни за съпоставка на размера на ставките за данък недвижими имоти между Община Елена и останалите общини в област Велико Търново. Видно е, че размерът на ставката е относително нисък спрямо този в останалите общини.

Изменението по отношение на размера на данъка върху недвижимите имоти в Наредбата за определяне размера на местните данъци на територията на община Елена не е пряко свързано с разходването на допълнителни финансови средства от бюджета на общината, нито с ангажиране на допълнителни човешки ресурси. Същото само по себе си представлява контрол върху равнището на „собствените” приходи, с цел финансиране на редица дейности и услуги, които Община Елена предоставя. При приемане на предложението се очаква увеличение в размера на облога от данък върху недвижимите имоти с около 50 хиляди лева.

**II.** Законът за допълнение на Закона за местните данъци и такси (ЗДЗМДТ), обнародван в Държавен вестник бр. 32 на 22.04.2016 г., в сила от 01.01.2017 г., регламентира реда по който данъчно задължените лица, посочени в раздел „Данък върху таксиметров превоз на пътници”, се облагат с данък върху таксиметров превоз на пътници за извършваната от тях или от тяхно име дейност по таксиметров превоз на пътници. Данъчно задължени лица по този раздел са превозвачите, притежаващи удостоверение за регистрация, издадено от изпълнителния директор на Изпълнителна агенция „Автомобилна администрация", и разрешение за извършване на таксиметров превоз на пътници, издадено от кмета на общината по Закона за автомобилните превози. Общинският съвет определя годишния размер на данъка върху таксиметров превоз на пътници за съответната година в граници от 300 лв. до 1000 лв. в срок до 31 октомври на предходната година. Целта на допълнението в наредбата е изпълнение на законовото задължение, регламентирано в § 3 от ПЗР на ЗДЗМДТ (Обн., ДВ, бр. 32 от 22.04.2016 г., в сила от 01.01.2017 г.), съгласно който „ За 2017 г. общинският съвет определя размера на данъка върху таксиметровите превози по глава втора, раздел VIII до 30 септември 2016 г.”

Броят на таксиметровите автомобили, за които има разрешение за осъществяване на таксиметров превоз на пътници е 2.  При така зададена нормативна уредба прогнозата за очакваните годишни приходи от този данък ще са – при взет минимален размер от 300 лв. – 600 лв., при среден размер 650 лв. – 1300 лв. След допитване до заинтересованите лица се установи, че законоустановеният данък ще бъде непосилен за таксиметровите шофьори. Таксиметровият транспорт на пътници не е атрактивен бизнес в общината. От друга страна общината се нуждае от таксиметрови услуги предвид туристическия характер на града. С оглед горното, считам, че данъкът върху таксиметров превоз на пътници следва да бъде приет в минималния законово възможен размер, а именно 300 лева.

**Очаквани резултати от прилагането, включително финансови**:

**По т. I.:** Увеличаване на собствените приходи и осигуряване на средства за инвестиции, развитие на местни дейности, изграждане на инфраструктура и др.

**По т. II.:** Приходите от данъка върху таксиметровия превоз на пътници ще доведе до минимално увеличаване на приходната част на бюджета на Община Елена, както и постигане на съответствие и избягване на противоречия на текстовете от наредбата с нормите на Закона за местни данъци и такси.

**Анализ за съответствие с правото на Европейския съюз:**

Предлаганите промени в Наредбата за определянето размера на местните данъци на територията на Община Елена не противоречат на норми от по-висока йерархия и на европейското законодателство.

**ПРОЕКТ ЗА РЕШЕНИЕ:**

На основание чл. 21, ал. 1 и чл. 21, ал. 2 от Закона за местното самоуправление и местната администрация, във връзка с чл. 1, ал. 2, чл. 22 от Закона за местните данъци и такси, §3 от Предходните и заключителните разпоредби на Закона за допълнение на Закона за местните данъци и такси (Обн., ДВ, бр. 32 от 22.04.2016 г., в сила от 01.01.2017 г.), Общински съвет – Елена

1. **Изменя и допълва Наредбата за определяне размера на местните данъци на територията на община Елена, както следва:**

 **§ 1. Чл.2 се допълва с нова т. 8 Данък върху таксиметров превоз на пътници;**

**§ 2. В чл. 15 се правят следните изменения:**

**„Размерът на данъка върху недвижимите имоти се определя в размер на 1.8 на хиляда върху данъчната оценка на жилищните имоти и 2.4 на хиляда върху данъчната оценка на нежилищните имоти.”**

**§3. В Глава втора се създава нов раздел VІІ с чл. 57-62:**

**„Раздел VІІ**

**Данък върху таксиметров превоз на пътници**

**Чл.57. (1) Данъчно задължените лица се облагат с данък върху таксиметров превоз на пътници за извършената от тях или от тяхно име дейност по таксиметров превоз на пътници.**

**(2) Данъчно задължени лица са превозвачите, притежаващи удостоверение за регистрация, издадено от Изпълнителния директор на Изпълнителна агенция „Автомобилна администрация” и разрешение за извършване на таксиметров превоз на пътници, издадено от Кмета на Община Елена по Закона за автомобилните превози.**

**Чл.58 (1) Данъчно задължените лица получават издаденото разрешение по чл.24а, ал. 1 от Закона за автомобилните превози след подаване на данъчна декларация по образец за дължимия данък, в която са посочени обстоятелствата, свързани с определянето му.**

**(2) Данъчно задължените лица подават данъчна декларация за всички промени в обстоятелствата, които имат значение за определяне на данъка, в 7-дневен срок от датата на настъпване на обстоятелството.**

**(3) При прехвърляне на предприятието на едноличен търговец данъчната декларация се подава от прехвърлителя и от приобретателя в 7-дневен срок от датата на вписване на прехвърлянето в регистъра на Община Елена.**

**Чл.59. (1) Годишният данък върху таксиметров превоз на пътници се определя в размер на 300 лева.**

**(2) Данъкът върху таксиметровия превоз на пътници по ал. 1 се дължи от данъчно задължените лица за всеки отделен автомобил, за който е издадено разрешение за извършване на таксиметров превоз на пътници.**

**Чл.60. (1) Когато разрешението за извършване на таксиметров превоз на пътници е издадено през течение на годината, дължимият данък се определя по формула, съгласно чл. 61ч, ал. 1 от Закона за местните данъци и такси.**

**(2) Когато действието на разрешението за извършване на таксиметров превоз на пътници бъде прекратено през течение на годината, от платения данък се възстановява недължимо внесената част, определена по формула, съгласно чл. 61ч, ал. 2 от Закона за местните данъци и такси.**

**Чл.61. Данъкът по чл. 59, ал. 1 от Наредбата се внася преди получаване на издаденото разрешение по чл. 24а, ал. 1 от Закона за автомобилните превози.**

**Чл.62. Възстановяване на надвнесен данък по чл. 60, ал. 2 от Наредбата се извършва по писмено искане на данъчно задълженото лице по реда на Данъчно-осигурителния процесуален кодекс.”**

**С уважение,**

**инж. ДИЛЯН МЛЪЗЕВ**

*Кмет на община ЕЛЕНА*

На основание чл. 26, ал. 2 от Закона за нормативните актове и във връзка с чл. 77 АПК заинтересованите лица могат в 14-дневен срок от публикуване на настоящия проект на Интернет страницата на Община Елена да направят писмени предложения и да изразят становища по проекта.